26
1 לדוד שפטני יהוה כי אני בתמי הלכתי וביהוה בטחתי לא אמעד׃ 2 בחנני יהוה ונסני צרופה כליותי ולבי׃ 3 כי חסדך לנגד עיני והתהלכתי באמתך׃ 4 לא ישבתי עם מתי שוא ועם נעלמים לא אבוא׃ 5 שנאתי קהל מרעים ועם רשעים לא אשב׃ 6 ארחץ בנקיון כפי ואסבבה את מזבחך יהוה׃ 7 לשמע בקול תודה ולספר כל נפלאותיך׃ 8 יהוה אהבתי מעון ביתך ומקום משכן כבודך׃ 9 אל תאסף עם חטאים נפשי ועם אנשי דמים חיי׃ 10 אשר בידיהם זמה וימינם מלאה שחד׃ 11 ואני בתמי אלך פדני וחנני׃ 12 רגלי עמדה במישור במקהלים אברך יהוה׃